SK Úradný vestník Európskej únie L 100/10

NARIADENIE KOMISIE (EÚ) 2015/603

z 13. apríla 2015,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí kyseliny 2-naftyloxyoctovej, acetochlóru, chlórpikrínu, diflufenikanu, flurprimidolu, flutolanilu a spinosadu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Maximálne hladiny rezíduí (ďalej len „MRL“) acetochlóru, chlórpikrínu, diflufenikanu, flurprimidolu, flutolanilu a spinosadu boli stanovené v časti A prílohy III k nariadeniu (ES) č. 396/2005. V prípade kyseliny 2-naftyloxyoctovej nie sú v nariadení (ES) č. 396/2005 stanovené žiadne MRL a keďže uvedená účinná látka nie je zaradená do prílohy IV k uvedenému nariadeniu, uplatňuje sa štandardná hodnota 0,01 mg/kg stanovená v článku 18 ods. 1 písm. b) uvedeného nariadenia.

(2) Vykonávacím nariadením Komisie (EÚ) č. 1127/2011 (2) sa stanovilo nezaradenie kyseliny 2-naftyloxyoctovej do prílohy I k smernici 91/414/EHS. Všetky existujúce povolenia prípravkov na ochranu rastlín s obsahom účinnej látky kyselina 2-naftyloxyoctová boli zrušené. Preto je vhodné stanoviť tieto MRL na úrovni špecifického limitu určenia alebo na štandardnej úrovni MRL, ako sa stanovuje v článku 18 ods. 1 písm. b) nariadenia (ES) č. 396/2005.

(3) Vykonávacím nariadením Komisie (EÚ) č. 1372/2011 (3) sa stanovilo nezaradenie acetochlóru do prílohy I k smernici 91/414/EHS. Všetky existujúce povolenia prípravkov na ochranu rastlín s obsahom účinnej látky acetochlór boli zrušené. Preto by sa v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a) mali MRL stanovené pre uvedenú účinnú látku v prílohe III vypustiť.

(4) Vykonávacím nariadením Komisie (EÚ) č. 1381/2011 (4) sa stanovilo nezaradenie chlórpikrínu do prílohy I k smernici 91/414/EHS. Všetky existujúce povolenia prípravkov na ochranu rastlín s obsahom účinnej látky chlórpikrín boli zrušené. Preto by sa v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a) mali MRL stanovené pre uvedenú účinnú látku v prílohe III vypustiť.

(5) V prípade diflufenikanu predložil Európsky úrad pre bezpečnosť potravín (ďalej len „úrad“) odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (5). Odporučil znížiť MRL v prípade stolových olív, zŕn jačmeňa, zŕn ovsa, zŕn raže a zŕn pšenice. V prípade iného produktu odporučil zvýšiť existujúce MRL. Úrad dospel k záveru, že pokiaľ ide o MRL v citrusových plodoch, mandliach, vo vlašských orechoch, v jadrovom ovocí, kôstkovom ovocí, v stolovom hrozne, muštovom hrozne, kivi, v svalovine, tuku, pečeni a obličkách z hovädzieho dobytka, v svalovine, tuku, pečeni a obličkách z oviec, v svalovine, tuku, pečeni a obličkách z kôz, a v mlieku z hovädzieho dobytka, oviec a kôz, niektoré informácie nie sú k dispozícii a od manažérov rizík sa vyžaduje ďalšie posúdenie. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v jahodách, krovitých ovocných druhoch, inom drobnom a bobuľovom ovocí, v hrachu (so strukmi), hrachu (bez strukov), hrachu (suchom) a zrnách prosa, nie sú k dispozícii žiadne informácie a od manažérov rizík sa vyžaduje ďalšie posúdenie. MRL by sa v prípade týchto produktov mali stanoviť na úrovni špecifického limitu určenia alebo na úrovni štandardnej hodnoty MRL, ako sa stanovuje v článku 18 ods. 1 písm. b) nariadenia (ES) č. 396/2005.

(6) Vykonávacím rozhodnutím Komisie 2011/328/EÚ (6) sa stanovilo nezaradenie flurprimidolu do prílohy I k smernici 91/414/EHS. Všetky existujúce povolenia prípravkov na ochranu rastlín s obsahom účinnej látky flurprimidol boli zrušené. Preto by sa v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a) mali MRL stanovené pre uvedenú účinnú látku v prílohe III vypustiť.

(7) V prípade flutolanilu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Navrhol zmeniť vymedzenie rezíduí. V prípade zemiakov odporučil znížiť MRL. V prípade iného produktu odporučil zachovať existujúce MRL. Úrad dospel k záveru, že pokiaľ ide o MRL v paprike, vo fazuli (čerstvej, so strukmi), v artičokách pravých, v svalovine, tuku, pečeni a obličkách z ošípaných, v svalovine, tuku, pečeni a obličkách z hovädzieho dobytka, v svalovine, tuku, pečeni a obličkách z oviec, v svalovine, tuku, pečeni a obličkách z kôz, v svalovine, tuku a obličkách z hydiny, v mlieku z hovädzieho dobytka, oviec a kôz a vo vtáčích vajciach, niektoré informácie nie sú k dispozícii a od manažérov rizík sa vyžaduje ďalšie posúdenie. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(8) V prípade spinosadu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (8). Odporučil znížiť MRL v prípade mandlí, para orechov, kešu orechov, gaštanov, kokosových orechov, lieskovcov, makadamových orechov, pekánových orechov, píniových orieškov, pistáciových orechov, vlašských orechov, jabĺk, hrušiek, dúl, mišpúľ, mišpuľníka japonského, marhúľ, čerešní, broskýň, sliviek, kivi, cesnaku, cibule, šalotky, rajčiakov, baklažánu (egg plants), uhoriek šalátových, fazule (čerstvej, so strukmi), hrachu (čerstvého, so strukmi) a póru. Pri ostatných produktoch odporučil existujúce MRL zvýšiť alebo zachovať. Úrad dospel k záveru, že pokiaľ ide o MRL v hlúbovej zelenine tvoriacej ružice, špenáte, artičokách pravých, zrnách obilnín, svalovine, tuku a pečeni z hydiny a vo vtáčích vajciach, niektoré informácie nie sú k dispozícii a od manažérov rizík sa vyžaduje ďalšie posúdenie. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v kvake a okrúhlici, nie sú k dispozícii žiadne informácie a od manažérov rizík sa vyžaduje ďalšie posúdenie. MRL by sa v prípade týchto produktov mali stanoviť na úrovni špecifického limitu určenia alebo na úrovni štandardnej hodnoty MRL, ako sa stanovuje v článku 18 ods. 1 písm. b) nariadenia (ES) č. 396/2005. Pokiaľ ide ostružiny, maliny, iné drobné a bobuľové ovocie, zeler, fenikel, svalovinu a pečeň z ošípaných, svalovinu z hovädzieho dobytka, svalovinu, tuk a pečeň z oviec, svalovinu, tuk a pečeň z kôz a svalovinu z hydiny, po predložení stanoviska uvedeného v prvej vete úrad predložil ďalšie stanoviská týkajúce sa MRL (9) (10) (11). Je vhodné, aby sa tieto stanoviská zobrali do úvahy. V prípade orechov stromových, ostružinových malín, mučenky jedlej a cibule jarnej boli po tom, ako úrad predložil stanovisko uvedené v prvej vete, nariadením Komisie (EÚ) č. 293/2013 (12) zahrnuté CXL ako MRL do nariadenia (ES) č. 396/2005. Je vhodné, aby sa tieto stanoviská zobrali do úvahy.

(9) Pokiaľ ide o produkty rastlinného a živočíšneho pôvodu, v prípade ktorých neboli na úrovni Únie oznámené náležité povolenia ani dovozné tolerancie, ani neboli k dispozícii CXL, úrad dospel k záveru, že od manažérov rizík sa vyžaduje ďalšie posúdenie. So zreteľom na súčasné vedecké a technické poznatky by sa MRL v prípade týchto produktov mali stanoviť na úrovni špecifického limitu určenia alebo na štandardnej úrovni MRL v súlade s článkom 18 ods. 1 písm. b) nariadenia (ES) č. 396/2005.

(10) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité limity určenia. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických limitov určenia.

(11) Na základe odôvodnených stanovísk úradu a s ohľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné obdobie pre produkty, ktoré boli vyprodukované v súlade s právnymi predpismi pred úpravou MRL a v prípade ktorých je na základe informácii zachovaná vysoká úroveň ochrany spotrebiteľa.

(14) Predtým, ako sa upravené MRL stanú uplatniteľnými, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z týchto úprav vyplynú.

(15) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(16) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyprodukované v súlade s právnymi predpismi pred 7. decembrom 2015.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 7. decembra 2015.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 13. apríla 2015 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vykonávacie nariadenie Komisie (EÚ) č. 1127/2011 zo 7. novembra 2011, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neschvaľuje účinná látka kyselina 2-naftyloxyoctová (Ú. v. EÚ L 289, 8.11.2011, s. 26).

(3) Vykonávacie nariadenie Komisie (EÚ) č. 1372/2011 z 21. decembra 2011, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neschvaľuje účinná látka acetochlór a ktorým sa mení a dopĺňa rozhodnutie Komisie 2008/934 (Ú. v. EÚ L 341, 22.12.2011, s. 45).

(4) Vykonávacie nariadenie Komisie (EÚ) č. 1381/2011 z 22. decembra 2011, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neschvaľuje účinná látka chlórpikrín a ktorým sa mení a dopĺňa rozhodnutie 2008/934/ES (Ú. v. EÚ L 343, 23.12.2011, s. 26).

(5) Európsky úrad pre bezpečnosť potravín; Review of the existing maximum residue levels (MRLs) for diflufenican according to Article 12 of Regulation (EC) No 396/2005 [preskúmanie existujúcich maximálnych hladín rezíduí (MRL) diflufenikanu podľa článku 12 nariadenia (ES) č. 396/2005]. Vestník EFSA (EFSA Journal) 2013;11(6):3281. [42 s].

(6) Vykonávacie rozhodnutie Komisie 2011/328/EÚ z 1. júna 2011 o nezaradení flurprimidolu do prílohy I k smernici Rady 91/414/EHS (Ú. v. EÚ L 153, 11.6.2011, s. 192).

(7) Európsky úrad pre bezpečnosť potravín; Review of the existing maximum residue levels (MRLs) for flutolanil according to Article 12 of Regulation (EC) No 396/2005 [preskúmanie existujúcich maximálnych hladín rezíduí (MRL) flutolanilu podľa článku 12 nariadenia (ES) č. 396/2005]. Vestník EFSA (EFSA Journal) 2013;11(9):3360. [44 s].

(8) Európsky úrad pre bezpečnosť potravín; Review of the existing maximum residue levels (MRLs) for spinosad according to Article 12 of Regulation (EC) No 396/2005 [preskúmanie existujúcich maximálnych hladín rezíduí (MRL) spinosadu podľa článku 12 nariadenia (ES) č. 396/2005]. Vestník EFSA (EFSA Journal) 2012;10(3):2630. [89 s].

(9) Európsky úrad pre bezpečnosť potravín; Úprava existujúcich MRL pre spinosad v drobnom a bobuľovom ovocí a v niekoľkých komoditách živočíšneho pôvodu. Vestník EFSA (EFSA Journal) 2013 11(11):3447. [27 s].

(10) Európsky úrad pre bezpečnosť potravín; Úprava existujúcich MRL pre spinosad v malinách. Vestník EFSA (EFSA Journal) 2012 10(5):2751. [26 s].

(11) Európsky úrad pre bezpečnosť potravín; Úprava existujúcich MRL pre spinosad v zeleri, fenikli, malinách a ostružinách. Vestník EFSA (EFSA Journal) 2012;10(6):2770. [27 s].

(12) Nariadenie Komisie (EÚ) č. 293/2013 z 20. marca 2013, ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí emamektín-benzoátu, etofenproxu, etoxazolu, flutrafiolu, glyfozátu, fosmetu, pyraklostrobínu, spinosadu a spirotetramatu v alebo na určitých produktoch (Ú. v. EÚ L 96, 5.4.2013, s. 1).